เอกสารแนบ 3.1 :รายงานการกำกับดูแลกิจการ

รายงานของคณะกรรมการตรวจสอบ

คณะกรรมการตรวจสอบ บริษัท ไทยวาโก้ จำกัด (มหาชน) ประกอบด้วยกรรมการอิสระจำนวน 3
ท่าน กรรมการแต่ละท่านไม่ได้เป็นกรรมการบริหาร หรือเจ้าหน้าที่ของบริษัทฯ

คณะกรรมการตรวจสอบได้ปฏิบัติหน้าที่ตามที่ได้รับมอบหมายจากคณะกรรมการบริษัทฯ
โดยได้ปฏิบัติหน้าที่อย่างเป็นอิสระจากกรรมการบริหารและผู้บริหารของบริษัทฯ

ในรอบปี 2547
คณะกรรมการตรวจสอบได้ประชุมร่วมกับสำนักงานตรวจสอบภายในเป็นประจำทุกเดือน
และเข้าร่วมประชุมคณะกรรมการบริษัทฯ ทุกครั้ง โดยมีสาระสำคัญของการปฏิบัติงานสรุปได้ดังนี้

-
พิจารณาสอบทานงบการเงินรวมและงบการเงินเฉพาะของบริษัทรายไตรมาสและงบการเงินประจำปี
2547 ร่วมกับฝ่ายบริหารและผู้สอบบัญชี เพื่อให้รายงานทางการเงินที่จัดทำขึ้น มีความครบถ้วน
เพียงพอ
และเชื่อถือได้ตามมาตรฐานการบัญชีและเป็นไปตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์ก่อนนำ
เสนอต่อคณะกรรมการบริษัทเพื่อพิจารณารับรอง
เพื่อนำส่งสำนักงานคณะกรรมการกำกับหลักทรัพย์และตลาดหลักทรัพย์
และตลาดหลักทรัพย์แห่งประเทศไทยต่อไป

- พิจารณาและให้ความเห็นชอบต่อแผนงานการตรวจสอบประจำปีของสำนักงานตรวจสอบภายใน
ให้คำแนะนำในการปฏิบัติงานเพื่อพัฒนาปรับปรุงระบบงานต่าง ๆ ให้มีประสิทธิภาพ
ตลอดจนติดตามผลการตรวจสอบและการปฏิบัติตามแผนงานการตรวจสอบ
รวมทั้งขยายขอบข่ายการตรวจสอบภายในให้ครอบคลุมหน่วยงานของบริษัทย่อยด้วย

- ส่งเสริมและสนับสนุนให้บริษัทฯ มีการบริหารจัดการความเสี่ยง
โดยเสนอให้แต่งตั้งคณะกรรมการบริหารจัดการความเสี่ยง เพื่อให้มีระบบป้องกันความเสี่ยง
มีการประเมินปัจจัยความเสี่ยงที่เหมาะสม ในกรณีที่ความเสี่ยงนั้นอาจมีผลกระทบต่อการดำเนินธุรกิจ

- พิจารณาสอบทานรายการที่เกี่ยวโยงกันที่เกิดขึ้น คณะกรรมการตรวจสอบไม่พบการทำธุรกรรมใด
ๆ โดย ผู้ถือหุ้นใหญ่ ผู้บริหาร หรือผู้ที่เกี่ยวข้องกับบุคคลดังกล่าว
นอกเหนือไปจากที่ได้รายงานไว้ในรายงานประจำปีของบริษัทฯ

- ดูแลเพื่อให้ความเชื่อมั่นได้ว่าบริษัทฯ มีการบริหารงานตามหลักการของการกำกับดูแลกิจการที่ดี
มีความโปร่งใส และมีจริยธรรม เพื่อให้เกิดความเชื่อมั่นแก่ผู้ถือหุ้น ผู้ลงทุน และผู้เกี่ยวข้องทุกฝ่าย

คณะกรรมการตรวจสอบไม่พบสิ่งผิดปกติใด ๆ ที่เป็นสาระสำคัญ
ตลอดจนไม่พบการกระทำที่เป็นการฝ่าฝืน
ข้อกฎหมายหรือข้อกำหนดของตลาดหลักทรัพย์แห่งประเทศไทย นอกจากนี้
ได้พิจารณาคัดเลือกผู้สอบบัญชีเสนอต่อคณะกรรมการบริษัทฯ เพื่อขออนุมัติต่อที่ประชุมผู้ถือหุ้นแต่งตั้ง
นางสาวจงจิตต์ หลีกภัย และหรือ นางนัชลี บุญญะการกุล และหรือ ดร.ศุภมิตร เตชะมนตรีกุล
และหรือ นายนิติ จึงนิจนิรันดร์ แห่งสำนักงานดีลอยท์ ทู้ช โธมัทสุ ไชยยศ เป็นผู้สอบบัญชีประจำปี
2548 ต่อไปอีกวาระหนึ่ง

ในนามคณะกรรมการตรวจสอบ

เอกกมล คีรีวัฒน์

( นายเอกกมล คีรีวัฒน์ )

ประธานคณะกรรมการตรวจสอบ

บริษัท ไทยวาโก้ จำกัด ( มหาชน )

วันที่ 24 กุมภาพันธ์ 2548

เอกสารแนบ 3.2 :รายงานความรับผิดชอบของคณะกรรมการบริษัทต่อรายงานทางการเงิน

งบการเงินของบริษัท ไทยวาโก้ จำกัด (มหาชน)
ได้จัดทำขึ้นภายใต้นโยบายของคณะกรรมการบริษัท ซึ่งกำหนดให้ปฏิบัติตามหลักการบัญชีที่รับรองทั่วไป
และบันทึกบัญชีด้วยความระมัดระวัง
ประกอบกับการใช้ดุลยพินิจในการประมาณการอย่างรอบคอบในการจัดทำงบการเงิน
เพื่อให้สะท้อนผลการดำเนินงานที่แท้จริงของบริษัทฯ

คณะกรรมการบริษัท ตระหนักถึงความสำคัญในด้านคุณภาพของงบการเงิน ด้วยการสอบทานข้อมูล
ทางการเงิน
และจัดให้มีการเปิดเผยข้อมูลที่สำคัญเพิ่มเติมอย่างเพียงพอในหมายเหตุประกอบงบการเงิน
และคำอธิบายและการวิเคราะห์ฐานะการเงินและผลการดำเนินงาน
เพื่อประโยชน์ของผู้ถือหุ้นและผู้ลงทุนทั่วไปในการใช้งบการเงิน

ในการนี้ คณะกรรมการบริษัท ได้แต่งตั้งคณะกรรมการตรวจสอบ
ซึ่งประกอบด้วยกรรมการที่เป็นอิสระและไม่เป็นผู้บริหาร
เป็นผู้ดูแลเกี่ยวกับคุณภาพของรายงานทางการเงินโดยตรง
ความเห็นของคณะกรรมการตรวจสอบได้ปรากฏในรายงานของคณะกรรมการตรวจสอบ
ซึ่งแสดงไว้ในรายงานประจำปีและแบบแสดงรายการข้อมูลประจำปี (แบบ 56-1) นี้แล้ว

จากโครงสร้างการบริหารและระบบการควบคุมภายในที่มีประสิทธิภาพ
และผลการตรวจสอบของผู้สอบบัญชีรับอนุญาต ทำให้คณะกรรมการบริษัทมั่นใจได้อย่างมีเหตุผลว่า
งบการเงินของบริษัท ไทยวาโก้ จำกัด (มหาชน) ณ วันที่ 31 ธันวาคม 2547
ได้แสดงฐานะการเงิน ผลการดำเนินงาน และกระแสเงินสด
โดยถูกต้องตามที่ควรในสาระสำคัญตามหลักการบัญชีที่รับรองทั่วไป

ในนามคณะกรรมการบริษัทฯ

มนู ลีลานุวัฒน์

( นายมนู ลีลานุวัฒน์ )

ประธานกรรมการ

บริษัท ไทยวาโก้ จำกัด (มหาชน)